اقىن جارىمەن قوشتاسۋ...\n5 قىركۇيەك 2019, 11:00 790 0 ادەبيەت تاڭسۇلۋ الدابەرگەنقىزى\n«... بار عوي، العاشقى ولەڭدەرى، ماعان جازعان حاتتارى تۇگەل ساقتاۋلى. بىراق ونى جاريالاۋعا بەرە بەرمەيمىن، ءوزىم دە ەستەلىك-سىر جازسام با دەگەن ويىم بار، دەنساۋلىق كوتەرىپ شامام كەلسە، – دەدى ول كىسى كوزىنە جاس الىپ.\nمەن ودان سايىن قىزىعا ءتۇستىم. ەكى ساعاتقا سوزىلعان قىزىقتى اڭگىمەدەن كەيىن عانا اقىن جارى كەلىسكەن سىڭاي تانىتتى...»\nبۇدان جيىرما جىل بۇرىن جىر سۇيەر قاۋىمعا ەسىمى ەتەنە تانىس جۇ­مە­كەن اقىن ناجىمەدەنوۆتىڭ جارى ءناسىپ اپايمەن بولعان سۇحبات وسىلاي باستالىپتى. ەش جەردە جاريالانباعان اقىننىڭ العاشقى عاشىقتىق حاتتارى سول كەزدە گازەت وقىرماندارىنا جول تارتقان ەدى.\nسودان باستاپ اقىن جا­رى ءناسىپ مۇستاققىزىمەن جاقسى ءبىر سىيلاستىق ور­ناعانداي، ءجيى كەزدەسىپ، ول كىسىنىڭ جۇرەگىندەگى قانشاما سىر-مۇڭىن بىرگە تىڭداپ، سىر­لاسا باستادىق. جاقسىلىقتاردا باس قوستىق. اقىنعا ارنالىپ وقىل­عان قۇران-اس داستارقانىندا دامدەس بولدىق. اشىق-جارقىن، مەيىرىمدى جاراتىلىسى كەيدە تىك، كىرپيازداۋ، سىرت قاراعاندا تاكاپپارلاۋ كورىنەتىن جانى سۇلۋ جان ەدى.\nوتكەن ۋاقىتپەن سويلەپ وتىرعانىمىز جانىمىزعا باتسا دا، ءبىر كەزدەگى سىرلاسقان سىرلى كەيىپكەرىمىزدىڭ ارتىنان ءبىراۋىز جىلى ءسوز ايتۋدى پارىز سانادىق. ەل­دىڭ ءبارىن الالاماي، ءىش تارتا جۇرەتىن، قولىنداعى بارىن قازانىنا سالىپ، كول-كوسىر داستارقان جاساپ، جاقسىلاردىڭ باسىن قوسقاندى جانى قالاپ تۇراتىن جايدارى اپامىزدى كەشەگى جەكسەنبى كۇنى ماڭگىلىك مەكەنىنە شىعارىپ سالدىق...\nقۋانسا بالاشا قۋاناتىن، بىرەۋدىڭ جۇزىندەگى كوڭىلسىزدىككە كوڭىلى الاي-دۇلەي كۇي كەشەتىن تاعى ءبىر مەيىرىمدى اپامىزدىڭ ءجۇزىن ەندىگى جەردە تەك ساعىنا ەسكە الاتىنىمىز قابىرعامىزعا، ارينە، باتتى. بىراق، «جازمىشتان وزمىش جوق». تاعدىر دەگەنىڭىز ەشكىمگە باعىنبايدى، تەك قانا جاراتۋشىنىڭ قولىنداعى تىرلىك، وعان امالسىز بولسا دا كونەسىز. كونىپ تە كەلە جاتىرمىز. قۋانا بىلەتىن دەگەننەن ەسكە ءتۇسىپ وتىرعانى، اسىرەسە، اقىننىڭ ءتول تۋىندىسى «مەنىڭ قازاقستانىم» انۇرانعا اينالعاندا جاس بالاشا قۋانعانى ءالى كوز الدىمىزدا. ەسى شىعىپ، قۋانىشتان جۇرەگى جارىلا جازداعان اپامىز «سول كۇنى كۇنى بويى تەلەفوندا وتىردى»، – دەيدى جانارى جاسقا تولعان قىزى ايكەن ەرىكسىز ەگىلىپ.\nقالاي قۋانباسىن، جۇرەگىن جارىپ شىققان تۋىندىسى وسىنداي جوعارى مارتەبەگە يە بولىپ جاتسا!؟\nسويتكەن تۋىندى، الەمگە تانىمال سول تۋىندى اقىن جارىن باياۋ تەربەتىپ تال بەسىكتەن جەر بەسىگىنە شىعارىپ سالدى. ويتكەنى، جەكسەنبى كۇنى ەلىمىزدىڭ بارلىق ايماعىندا العاشقى قوڭىراۋ سوعىلىپ، ءانۇرانىمىز شىرقالىپ جاتتى... بۇل دا قۇدىرەتى كۇشتى جاراتقاننىڭ ءساتتى سايكەستىگى شىعار.\nءناسىپ اپامىز ناجىمەدەنكەلىنىنىڭ يمانى جولداس بولسىن! گازەت وقىرماندارى اتىنان بالالارىنا، تۋعان-تۋىستارىنا كوڭىل ايتامىز.